b'\n_START_ARTICLE_\nTub de raigs cat\xc3\xb2dics\n_START_PARAGRAPH_\nEl tub de raigs cat\xc3\xb2dics (CRT, Cathode Ray Tube en angl\xc3\xa8s) \xc3\xa9s un dispositiu de visualitzaci\xc3\xb3 inventat per Karl Ferdinand Braun (1850-1918), encara que Philo Farnsworth va contribuir en el desenvolupament. S\'empra principalment en monitors de v\xc3\xaddeo, televisors, oscil\xc2\xb7loscopis, pantalles d\'ordinador i radars._NEWLINE_Va ser l\'element decisiu en la hist\xc3\xb2ria de la televisi\xc3\xb3. Aquest tub \xc3\xa9s una v\xc3\xa0lvula on l\'\xc3\xbaltim \xc3\xa0node es recobreix amb un element capa\xc3\xa7 d\'emetre llum quan hi incideix un feix d\'electrons. Per poder controlar la intensitat del punt de la imatge, es col\xc2\xb7loquen uns el\xc3\xa8ctrodes de porta amb els quals es controla la intensitat del feix. Es col\xc2\xb7loquen en el cam\xc3\xad dels electrons uns el\xc3\xa8ctrodes que fan un efecte de lent electr\xc3\xb2nica i que permeten fer incidir tots els electrons del feix en un punt estret sobre la pantalla. Exteriorment es col\xc2\xb7loquen unes bobines que controlen un camp magn\xc3\xa8tic que despla\xc3\xa7a el feix d\'electrons per tota la pantalla, il\xc2\xb7luminant-la en tots els seus punts. Controlant adequadament la intensitat del feix en cada moment, es genera una imatge a la pantalla._NEWLINE_Al passsar al segle\xc2\xa0xxi, les pantalles de plasma, LCD, DLP m\xc3\xa9s planes, menys voluminoses i de major efici\xc3\xa8ncia energ\xc3\xa8tica han reempla\xc3\xa7at els tubs a mesura que els preus baixaven.\n_START_SECTION_\nOr\xc3\xadgens\n_START_PARAGRAPH_\nEl tub de raigs cat\xc3\xb2dics va ser inventat pel cient\xc3\xadfic alemany Karl Ferdinand Braun el 1897, per\xc3\xb2 no se li van trobar aplicacions comercials fins a la fabricaci\xc3\xb3 dels primers receptors de televisi\xc3\xb3 a la fi dels anys 1940. Altres experimentadors van seguir investigant (com Philo Farnsworth) en un sistema que s\'ha mantingut viu en els televisors, oscil\xc2\xb7loscopis i pantalles d\'ordinador, fins al pas del segle._NEWLINE_La primera versi\xc3\xb3 del tub cat\xc3\xb2dic va ser un d\xc3\xadode de c\xc3\xa0tode fred, una modificaci\xc3\xb3 del tub de Crookes amb una capa de f\xc3\xb2sfor sobre el frontal. Aquest tub s\'anomena en algunes ocasions tub de Brown. La primera versi\xc3\xb3 que va utilitzar un tub calent va ser desenvolupada per J. B. Johnson i H. W. Weinhart de la societat Western Electric. Aquest producte va ser comercialitzat per primera vegada l\'any 1922. El 1934 Telefunken va posar a la venda els primers receptors de televisi\xc3\xb3 amb tubs de raigs cat\xc3\xb2dics.\n_START_SECTION_\nElements\n_START_PARAGRAPH_\nEl CRT es divideix en tres parts: Coll, campana i pantalla\n_START_SECTION_\nColl\n_START_PARAGRAPH_\nAl coll trobem com a primer component el filament, responsable d\'escalfar el c\xc3\xa0tode que \xc3\xa9s el segon component. Despr\xc3\xa9s d\'aquest es localitza la reixa de control o Wehnelt (G1), la reixa pantalla o cut-off (G2), i finalment la de reixa de focus (G3), comunament anomenada \xc3\xa0node. Totes aquestes tenen la funci\xc3\xb3 comuna d\'accelerar el feix d\'electrons perqu\xc3\xa8 arribi a impactar a la superf\xc3\xadcie del f\xc3\xb2sfor (que t\xc3\xa9 una capa d\'alumini tamb\xc3\xa9 connectada a la MAT) i aix\xc3\xad es produeix la il\xc2\xb7luminaci\xc3\xb3 del punt a la pantalla del CRT.\n_START_SECTION_\nCampana\n_START_PARAGRAPH_\nDins de la campana es troba l\'\xc3\xa0node, el qual atrau els electrons generats en el c\xc3\xa0tode i els fa xocar a gran velocitat contra la pantalla que es troba recoberta de f\xc3\xb2sfor, la qual en ser colpejada pels electrons genera una llum brillant, la mateixa que formar\xc3\xa0 les imatges. Per fora de la zona de la campana est\xc3\xa0 recoberta d\'una pintura negra anomenada ACUADAC, que \xc3\xa9s la massa del CRT, i d\'aquesta manera es forma un condensador entre la massa i la part interna del tub. El vidre actua com a diel\xc3\xa8ctric. Entre el coll i la campana, en el costat exterior es troben les bobines de deflexi\xc3\xb3 (yugo). Aquestes tenen la funci\xc3\xb3 de desviar els electrons produint un escaneig en tota la superf\xc3\xadcie de la pantalla.\n_START_SECTION_\nPantalla\n_START_PARAGRAPH_\nA la pantalla hi ha la shadow mask, que \xc3\xa9s l\'encarregada d\'aconseguir que cada can\xc3\xb3 de color (R,G,B) exciti \xc3\xbanicament als punts de color que corresponguin. Aquesta pot ser de tipus convencional o de tipus Wega Triniton utilitzades pels televisors Sony._NEWLINE_Finalment es localitzen els f\xc3\xb2sfors de colors vermell, verd i blau, els quals serviran per formar les imatges en color passant des de negre fins a blanc simplement amb la combinaci\xc3\xb3 dels tres colors primaris.\n_START_SECTION_\nCaracter\xc3\xadstiques de la pantalla\n_START_PARAGRAPH_\nLes pantalles CRT s\xc3\xb3n les m\xc3\xa9s pesades i les que m\xc3\xa9s volum ocupen. Aix\xc3\xb2 \xc3\xa9s perqu\xc3\xa8 el feix d\'electrons necessita un determinat espai per poder formar les imatges a la pantalla. A m\xc3\xa9s, el pes de les CRT, augmenta exponencialment amb la mida de la pantalla car el vidre ha de ser suficientment gruixut com per suportar la pressi\xc3\xb3 atmosf\xc3\xa8rica. En comparaci\xc3\xb3 amb les CRT, tant les LCD com les pantalles Plasma ocupen molt menys espai i s\xc3\xb3n molt m\xc3\xa9s lleugeres._NEWLINE_A m\xc3\xa9s, en relaci\xc3\xb3 amb la geometria de la pantalla, s\'ha de tenir en compte la distorsi\xc3\xb3 de la imatge formada. Les pantalles TFT no distorsionen la imatge a les vores de la pantalla perqu\xc3\xa8 tenen una geometria plana i tots els p\xc3\xadxels s\xc3\xb3n actius. En canvi, en el cas de les pantalles CRT, existeix una distorsi\xc3\xb3 perif\xc3\xa8rica que s\'accentua a mesura que el feix d\'electrons s\'apropa a les vores. Aquest fet \xc3\xa9s a causa del fet que les pantalles CRT tinguin un marge negre al voltant de la imatge. Aix\xc3\xb2, sumat al radi de curvatura que presenten les CRT, fa que la mesura de la diagonal real (vista per l\'usuari) sempre sigui menor a la diagonal de la pantalla. Tant a les LCD com a les de Plasma, la diagonal real \xc3\xa9s igual a la diagonal de la pantalla.\n_START_SECTION_\nFreq\xc3\xbc\xc3\xa8ncia de refresc\n_START_PARAGRAPH_\nEn una pantalla CRT la freq\xc3\xbc\xc3\xa8ncia de refresc vertical \xc3\xa9s una par\xc3\xa0metre molt important, ja que es relaciona aquesta freq\xc3\xbc\xc3\xa8ncia amb la fatiga visual. En aquestes pantalles la imatge \xc3\xa9s creada nova sempre l\xc3\xadnia per l\xc3\xadnia, encara que aquesta no hagi canviat, ja que \xc3\xa9s necessari crear continu\xc3\xaftat en el temps. La freq\xc3\xbc\xc3\xa8ncia de refresc \xc3\xa9s el nombre de vegades que es dibuixa la imatge per segon, \xc3\xa9s a dir, el nombre de vegades que el feix d\'electrons escombra per complet la pantalla en un segon._NEWLINE_Si aquesta freq\xc3\xbc\xc3\xa8ncia no \xc3\xa9s suficientment elevada, llavors s\'observa un efecte de parpelleig de la imatge. Encara que el fet que l\'ull hum\xc3\xa0 sigui capa\xc3\xa7 de detectar el parpelleig, aix\xc3\xb2 no implica necess\xc3\xa0riament problemes visuals, tot i que molts experts consideren que aquest parpelleig \xc3\xa9s un dels causants de la fatiga visual, ja que els m\xc3\xbasculs oculars treballen m\xc3\xa9s quan no existeix parpelleig._NEWLINE_Per evitar aquest parpelleig, els fabricants de pantalles s\'han esfor\xc3\xa7at a augmentar la freq\xc3\xbc\xc3\xa8ncia de refresc de les pantalles. Actualment aquests valors s\xc3\xb3n entre 72 Hz i 96 Hz. En condicions normals, les freq\xc3\xbc\xc3\xa8ncies inferiors a 96 Hz no s\xc3\xb3n suficients per evitar aquesta percepci\xc3\xb3 de parpelleig._NEWLINE_Les TFT tamb\xc3\xa9 necessiten un refresc continu per crear la sensaci\xc3\xb3 de continu\xc3\xaftat. Tot i aix\xc3\xb2, aquest refresc no \xc3\xa9s l\xc3\xadnia a l\xc3\xadnia com a les CRT, sin\xc3\xb3 que tota la pantalla s\'actualitza a la vegada com en una projecci\xc3\xb3 de cinema i aix\xc3\xb2 fa que la fatiga visual ocasionada sigui menor que la de les CRT.\n_START_SECTION_\nVisualitzaci\xc3\xb3 per escombrat\n_START_PARAGRAPH_\nEn el cas de la televisi\xc3\xb3 i dels monitors d\'ordinador moderns, tot el frontal del tub s\'obt\xc3\xa9 per escanejar segons un recorregut definitiu, i es crea la imatge fent variar la intensitat del feix d\'electrons durant el recorregut. El flux en totes les TV modernes \xc3\xa9s desviat per un camp magn\xc3\xa8tic aplicat sobre el coll del tub creat per unes bobines (normalment dos) i controlades per un circuit electr\xc3\xb2nic. Aix\xc3\xb2 s\'anomena escombrat per desviaci\xc3\xb3 magn\xc3\xa8tica.\n_START_SECTION_\nVisualitzaci\xc3\xb3 vectorial\n_START_PARAGRAPH_\nEn el cas d\'un oscil\xc2\xb7loscopi, la intensitat del feix es mant\xc3\xa9 constant, la imatge \xc3\xa9s dibuixada pel cam\xc3\xad que segueix el feix. Normalment la desviaci\xc3\xb3 horitzontal \xc3\xa9s proporcional al temps, i la vertical a l\'amplitud del senyal. Els tubs per a aquest tipus d\'\xc3\xbas s\xc3\xb3n llargs i estrets, i a m\xc3\xa9s, la desviaci\xc3\xb3 s\'assegura per l\'aplicaci\xc3\xb3 d\'un camp electroest\xc3\xa0tic en el tub mitjan\xc3\xa7ant plaques (de desviaci\xc3\xb3) situades al coll del tub. Aquesta classe de desviaci\xc3\xb3 \xc3\xa9s m\xc3\xa9s r\xc3\xa0pida que una desviaci\xc3\xb3 magn\xc3\xa8tica, ja que en el cas d\'aquesta \xc3\xbaltima la induct\xc3\xa0ncia de la bobina impedeix les variacions r\xc3\xa0pides del camp magn\xc3\xa8tic ( ja que impedeix la variaci\xc3\xb3 r\xc3\xa0pida del corrent que crea el camp magn\xc3\xa8tic).\n_START_SECTION_\nVisualitzaci\xc3\xb3 vectorial dels ordinadors\n_START_PARAGRAPH_\nEls primers monitors gr\xc3\xa0fics per a ordinadors utilitzaven tubs de visualitzaci\xc3\xb3 vectorial similars als dels oscil\xc2\xb7loscopis. Aqu\xc3\xad el feix tra\xc3\xa7ava l\xc3\xadnies entre punts arbitraris, repetint el moviment el m\xc3\xa9s r\xc3\xa0pid possible. Aquests monitors es van utilitzar en la major part de pantalles d\'ordinador des de la fi dels anys 70 fins a mitjan dels 80. Aquesta visualitzaci\xc3\xb3 no sofreix aliasing ni p\xc3\xadxelament, ja que tan sols poden senyalar els contorns de les formes, i una escassa quantitat de text, preferiblement gran. Aix\xc3\xb2 \xc3\xa9s aix\xc3\xad perqu\xc3\xa8 la velocitat de visualitzaci\xc3\xb3 \xc3\xa9s inversament proporcional al nombre de vectors que s\'han de dibuixar, i "omplir" una zona utilitzant molts vectors \xc3\xa9s impossible, aix\xc3\xad com escriure una gran quantitat de text. Alguns monitors vectorials eren capa\xc3\xa7os de mostrar diversos colors, sovint utilitzant dues o tres capes de f\xc3\xb2sfor. En aquests monitors, controlant la for\xc3\xa7a del feix d\'electrons, es controla la capa assolida, i en conseq\xc3\xbc\xc3\xa8ncia el color mostrat, que generalment era verd, taronja o vermell._NEWLINE_Altres monitors gr\xc3\xa0fics utilitzaven tubs d\'emmagatzematge (storage tube). Aquests tubs cat\xc3\xb2dics emmagatzemaven les imatges i no necessitaven refresc peri\xc3\xb2dic.\n_START_SECTION_\nProteccions\n_START_PARAGRAPH_\nEl vidre utilitzat en el frontal del tub, permet el pas de la llum produ\xc3\xafda pel f\xc3\xb2sfor cap a l\'exterior, per\xc3\xb2 en tots el models moderns bloqueja els Raigs X generats per l\'impacte del flux d\'electrons amb una gran energia. Per aix\xc3\xb2 el vidre frontal est\xc3\xa0 ple de plom. Gr\xc3\xa0cies a aix\xc3\xb2 i a altres proteccions internes, els tubs poden satisfer les normes de seguretat, que s\xc3\xb3n cada vegada m\xc3\xa9s severes en el que es refereix a temes de radiaci\xc3\xb3.\n_START_SECTION_\nColors mostrats\n_START_PARAGRAPH_\nEls tubs cat\xc3\xb2dics tenen una intensitat caracter\xc3\xadstica en el flux d\'electrons, intensitat lluminosa que no \xc3\xa9s lineal, que es denomina gamma. Per les primeres televisions, el gamma de la pantalla era un avantatge, ja que al comprimir el senyal el contrast augmenta (nota: no es parla de compressi\xc3\xb3 num\xc3\xa8rica, sin\xc3\xb3 de compressi\xc3\xb3 d\'un senyal, que pot estar definida per una reducci\xc3\xb3 d\'all\xc3\xb2 que t\xc3\xa9 un baix nivell i un augment del que \xc3\xa9s m\xc3\xa9s elevat). Els tubs moderns tenen sempre un gamma (m\xc3\xa9s baix), per\xc3\xb2 aquest es pot corregir per obtenir una resposta lineal, permetent veure la imatge amb els seus colors veritables, cosa que \xc3\xa9s molt important en la impremta entre altres coses.\n_START_SECTION_\nElectricitat est\xc3\xa0tica\n_START_PARAGRAPH_\nAlgunes pantalles o TV que utilitzen tubs cat\xc3\xb2dics poden acumular electricitat est\xc3\xa0tica, inofensiva, sobre el frontal del tub, cosa que implica l\'acumulaci\xc3\xb3 de pols, que redueix la qualitat de la imatge. \xc3\x89s necess\xc3\xa0ria una neteja (amb un drap sec o producte adequat, ja que alguns productes poden danyar la capa anti-reflex, si aquesta existeix).'